Paul McCartney
James Paul McCartney (født 18. juni 1942 i Liverpool i England) er en britisk multi-instrumentalist, komponist, skuespiller og låtskriver mest kjent som et av de to mest kreative medlemmene i musikkgruppen The Beatles. Han har også vært engasjert i flere politiske temaer som vegetarianisme og kampen mot landminer.
McCartney var medlem av The Beatles (1957–1970) og Wings (1971–1980). Han startet som gitarist i The Quarrymen etter å ha møtt John Lennon på en landsbyfestival i bydelen Woolton i Liverpool. Han startet som sologitarist, men ble etter hvert erstattet der av George Harrison. Han tok over som bassist etter at et annet medlem, Stuart Sutcliffe, sluttet. Han skaffet seg en Höfner 500/1, en gitar som så noe ut som en fiolin. Takket være McCartney ble denne modellen ikonisk og svært etterspurt. Fra slutten av 1962 av ble McCartney og Lennon et låtskriverpar som ga ut en rekke sanger som hadde svært stor gjennomslagskraft både i Storbritannia og USA.
Lennon, McCartney og Harrison utviklet seg som låtskrivere, og andre instrumenter enn de tradisjonelle - gitar, bass og trommer - ble brukt. McCartney kunne eller lærte seg en rekke av disse, inkkludert sologitar («Taxman»), blokkfløyte («The Fool on the Hill»), trommer («Back in the USSR») og piano («A Day in the Life»). McCartney interesserte seg for moderne musikk, kunst og litteratur, og engasjerte seg i en rekke prosjekter i London. Det var han som introduserte det å bruke spleisede bånd til The Beatles, noe som ble avgjørende for den store musikalske forandringen på midten av 1960-tallet med sanger som «Tomorrow Never Knows» og «Being for the Benefit of Mr. Kite!». Bandet The Beatles hadde til sammen 20 hits som toppet de amerikanske hitlistene. Av disse var McCartney kreditert låtskriver sammen med Lennon for samtlige, og ni av dem regnes han som den dominerende eller eneste låtskriver.



Når kom Paul McCartney til verden?
18. juni 1942